ΓΡΑΠΤΗ ΕΡΩΤΗΣΗ E-2653/97 υποβολή: Ursula Schleicher (PPE) προς την Επιτροπή (1 Σεπτεμβρίου 1997)

Θέμα: Οδηγία 94/62/ΕΚ για τις συσκευασίες και τα απορρίμματα συσκευασίας

1. Γνωρίζει η Ευρωπαϊκή Επιτροπή ποια ποσοστά ανακύκλωσης έχουν επιτύχει τα κράτη μέλη για γιαλί, συνθετικές ουσίες, χαρτί και χαρτόνι (συμπεριλαμβανομένων συνδετικών υλικών), μέταλλα, ξύλο και λοιπά υλικά στην Ευρωπαϊκή Ένωση;

2. Ποιά κράτη μέλη, πλην της Γερμανίας, έχουν καθορίσει ποσοστά ανακύκλωσης που υπερβαίνουν τους στόχους της οδηγίας 94/62/ΕΚ ((ΕΕ L 365 της 31.12.1994, σελ. 10. ))

Απάντηση της κας Bjerregaard εξ ονόματος της Επιτροπής (22 Σεπτεμβρίου 1997)

1. Η Επιτροπή δεν διαθέτει επί του παρόντος αξιόπιστες πληροφορίες που να καλύπτουν το σύνολο της Κοινότητας, όσον αφορά το βαθμό ανακύκλωσης και αξιοποίησης στον οποίο έχουν φθάσει τα κράτη μέλη. Τα ελάχιστα διαθέσιμα στοιχεία είναι αρκετά σκόρπια. Τοιουτοτρόπως, η στατιστική συλλογή που συνέθεσε το 1995 ο Ευρωπαϊκός Οργανισμός Περιβάλλοντος, σε σύνδεση με την πρώτη έκθεση σχετικά με την κατάσταση του περιβάλλοντος στην Ευρώπη ((Συλλογή ευρωπαϊκών περιβαλλοντικών στατιστικών στοιχείων για την αξιολόγηση Dobris (ISBN 92-827-4713-1). )), περιλαμβάνει κεφάλαιο περί των αποβλήτων, όπου ανευρίσκονται ορισμένα στοιχεία χρήσιμα για την ερώτηση ((Bλέπε σελίδες 282 έως 285. )). Το 1998 θα πρέπει να δημοσιευθεί ενημερωμένη έκδοση της ανωτέρω εκθέσεως. Είναι σκόπιμο να επισημανθεί εξάλλου ότι η Επιτροπή (Στατιστική Υπηρεσία) επεξεργάζεται σήμερα σχέδιο κανονισμού περί των στατιστικών στοιχείων σχετικά με τα απόβλητα, που αναμένεται να επιτρέψει τη σύνταξη κατάλληλης συλλογής δεδομένων που καλύπτουν το σύνολο των ζητημάτων του κλάδου.

Η οδηγία 94/62/ΕΚ σχετικά με τις συσκευασίες και τα απόβλητα συσκευασιών προβλέπει στο άρθρο 12 ότι τα κράτη μέλη λαμβάνουν τα αναγκαία μέτρα ώστε οι βάσεις δεδομένων με αντικείμενο τις συσκευασίες και τα απόβλητα συσκευασιών να καταρτίζονται κατά τρόπο εναρμονισμένο στις περιπτώσεις που τούτο δεν έχει γίνει ακόμη, προκειμένου να συμβάλουν στη δυνατότητα επιτήρησης, εκ μέρους των κρατών μελών και της Επιτροπής, της υλοποίησης των στόχων που τάσσει η οδηγία.

Για το σκοπό αυτό, η Επιτροπή εξέδωσε στις 3 Φεβρουαρίου 1997, σύμφωνα με το άρθρο 12 της οδηγίας 94/62/ΕΚ, απόφαση με την οποία καθορίζονται οι πίνακες που αντιστοιχούν στο σύστημα βάσεων δεδομένων του άρθρου 12 της οδηγίας ((Απόφαση της Επιτροπής της 3ης Φεβρουαρίου 1997 περί καταρτίσεως πινάκων που αντιστοιχούν στο σύστημα βάσεων δεδομένων σύμφωνα με την οδηγία 94/62/ΕΚ του Κοινοβουλίου και του Συμβουλίου σχετικά με τις συσκευασίες και τα απόβλητα (EE L 52 της 22.2.1997). )). Οι πίνακες αυτοί οφείλουν να συμπληρώνονται κατ' έτος, το 1997 δε θα είναι το πρώτο έτος που θα καλύπτεται από το σύστημα αυτό πληροφοριών.

2. Δυνάμει του άρθρου 6 παράγραφος 1 της οδηγίας 94/62/ΕΚ, τα κράτη μέλη οφείλουν να λαμβάνουν τα αναγκαία μέτρα για να εξασφαλίζουν, σε όλη την επικράτειά τους και το αργότερο έως τις 31 Ιουνίου 2001, την αξιοποίηση ποσοστού τουλάχιστον 50% και το πολύ 65% κατά βάρος των αποβλήτων συσκευασιών, και την ανακύκλωση ποσοστού τουλάχιστον 25% και το πολύ 45% κατά βάρος του συνόλου των υλικών συσκευασίας που καταλήγουν σε απόβλητα συσκευασιών, με ελάχιστο ποσοστό 15% κατά βάρος για έκαστο υλικό συσκευασίας. Στο άρθρο 6 παράγραφος 5 της οδηγίας προβλέπεται εξάλλου ότι η Ελλάδα, η Ιρλανδία και η Πορτογαλία δύνανται, λόγω της εκεί επικρατούσας ιδιαίτερης κατάστασης, δηλαδή αντίστοιχα του πλήθους μικρών νήσων, της ύπαρξης γεωργικών και ορεινών ζωνών και του χαμηλού επιπέδου κατανάλωσης συσκευασιών, να αποφασίσουν την πραγμάτωση, για τις ίδιες ημερομηνίες, στόχων κατώτερων εκείνων που τάσσονται στην παράγραφο 1, επιτυγχάνοντας πάντως ποσοστό αξιοποίησης τουλάχιστον 25%. Τα ανωτέρω κράτη μέλη μπορούν επίσης να αποφασίσουν την καθυστέρηση πραγμάτωσης των στόχων της παραγράφου 1 σε μεθύστερη ημερομηνία που όμως θα φθάνει το αργότερο στις 31 Δεκεμβρίου 2005.

To Bέλγιο, η Ισπανία, η Γαλλία, η Ιρλανδία, η Ιταλία, η Αυστρία, η Σουηδία και το Ηνωμένο Βασίλειο έχουν καθορίσει υπό κάποια μορφή, στα μέτρα που έχουν λάβει για τη μεταφορά της οδηγίας 94/62/ΕΚ στο εθνικό δίκαιο, στόχους αξιοποίησης και ανακύκλωσης προκειμένου να επιτύχουν το προδιαγραφόμενο από το άρθρο 6 αποτέλεσμα. Το Βέλγιο και η Αυστρία έχουν καταθέσει αίτηση στην Επιτροπή ώστε να τους επιτρέψει να υπερβούν τους μέγιστους στόχους που προβλέπει το άρθρο 6 παράγραφος 1 της οδηγίας. Μια τέτοια δυνατότητα προσφέρεται με το άρθρο 6 παράγραφος 6 της οδηγίας. Η Επιτροπή δεν έχει ακόμη λάβει απόφαση.

Η Φινλανδία, οι Κάτω Χώρες και η Πορτογαλία κοινοποίησαν στην Επιτροπή σχέδια κανονιστικών ρυθμίσεων με τις οποίες καθορίζονται τα ποσοστά αξιοποίησης και ανακύκλωσης. Τα σχέδια μέτρων της Φινλανδίας και της Πορτογαλίας δεν έχουν ακόμη εγκριθεί. Η Επιτροπή δεν έχει ακόμη ενημερωθεί από τις ολλανδικές αρχές για την υιοθέτηση του σχεδίου ρυθμίσεών τους.

Όσον αφορά τη Δανία, η Επιτροπή δεν γνωρίζει ποιούς στόχους αξιοποίησης και ανακύκλωσης τάσσει η εθνική νομοθεσία με την οποία μεταφέρεται η οδηγία 94/62/ΕΚ.

Η Ελλάδα και το Λουξεμβούργο δεν έχουν ακόμη ενσωματώσει την οδηγία στο εθνικό δίκαιο και, απ'όσα τουλάχιστον γνωρίζει η Επιτροπή, δεν έχουν καθορίσει κανένα στόχο αξιοποίησης ή ανακύκλωσης των αποβλήτων συσκευασιών.